༄༅༔ ༔ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་གྲོལ་གྱི་འགྲོ་དོན་ལས་སྦྱོར་ལྔ་པ་བཞུགས་སོ༔ ༔

༄༅༔ ༔྅྅྅྅྅྅྅྅྅ གུ་རུ་ཐུགས་རྗེ་ཆེན་པོ་དང་༔ དབྱེར་མེད་སྒྲུབ་པ་མཐར་ཐོན་ནས༔ ལས་སྦྱོར་ལྔ་པ་འདི་ལྟར་བྱ༔ ལས་ཀྱི་བྱ་བ་གང་
བྱེད་ཀྱང་༔ སེམས་བསྐྱེད་དྲན་པས་སྨོན་ལམ་གྱིས༔ སྔོན་འགྲོ་དངོས་གཞི་རྗེས་འཇུག་ཀྱང་༔ གྲོགས་སུ་གུ་རུ་ཨ་ཙརྱའི༔ ཆ་བྱད་འཛིན་པ་ཡང་ཡང་དུ༔ སྤྱན་དྲངས་
སྒོམ་པ་མན་ངག་མཆོག༔ དང་པོ་སྐུ་ཡི་ལས་སྦྱོར་ནི༔ སྲོག་ཆགས་ཤི་བའི་རུས་པའམ༔ དྲི་མ་མིང་བྱང་ཤུལ་མཐོང་ཚེ༔ རང་ཉིད་ཐུགས་རྗེ་ཆེན་པོར་བསྒོམ༔ གྲོགས་
སུ་གུ་རུ་མཁའ་འགྲོས་བསྐོར༔ ཨོཾ་མ་ཎི་པདྨེ་ཧཱུྃ་ཧྲཱིཿ ཞེས་པའི་སྙིང་པོ་བརྒྱ་རྩ་གཅིག༔ ཨོཾ་དྷ་ཧ་དྷ་ཧ་སརྦ་ན་ར་ག་ཏེ་ཧེ་དུན་ཧཱུྃ་ཕཊ༔ ཨོཾ་པ་ཙ་པ་ཙ་སརྦ་པྲེ་ཏ་ག་ཏེ་ཧེ་

༄༅༔ ༔དུན་ཧཱུྃ་ཕཊ༔ ཨོཾ་མ་ཐ་མ་ཐ་སརྦ་ཏིར་ཡ་ག་ཏེ་ཧེ་དུན་ཧཱུྃ་ཕཊ༔ ཅེས་པའི་སྦྱོར་སྔགས་བདུན་བདུན་བཟླས༔ རུས་བུ་མིང་བྱང་རྣམས་ལ་གདབ༔
ངན་སོང་དུཿཁ་བྱང་བར་བསམ༔ རྗེས་སུ་སྨོན་ལམ་འདི་ལྟར་གདབ༔ དྲི་མ་མིང་བྱང་རུས་བུ་འདིའི༔ སེམས་རྒྱུད་གར་སྐྱེས་གར་གནས་ཀྱང་༔ སྤྱན་རས་གཟིགས་ཀྱི་
ཐུགས་རྗེ་ཡིས༔ ཉོན་མོངས་འཁྲུལ་པའི་ལས་བསགས་པའི༔ ངན་སོང་གསུམ་གྱི་སྡུག་བསྔལ་བྱང་༔ བདག་གི་གདུལ་བྱར་སྐྱེ་བར་ཤོག༔ བདག་གི་གདུལ་བྱར་སྐྱེས་
ནས་ཀྱང་༔ ཐེག་པ་ཆེན་པོའི་དོན་རྟོགས་ནས༔ ཡེ་ཤེས་རང་གནས་ཐོབ་པར་ཤོག༔ དེ་ལྟར་དམ་བཅས་བསྒྲུབས་པ་ཡིས༔ འགྲོ་བ་མང་པོ་བྱང་ཆུབ་ཐོབ༔ བདག་ཉིད་

འགྲོ་བའི་དེད་དཔོན་འགྱུར༔ གཉིས་པ་གསུང་གི་ལས་སྦྱོར་ནི༔ སྲོག་ཆགས་ཕྲ་རགས་ཐམས་ཅད་ཀྱང་༔ སྐྱེས་ནས་རྒས་དང་འཆི་ཁའི་བར༔ འཁྲུལ་པའི་ལས་ལ་སྙིང་རྗེ་བསྐྱེད༔ རང་གི་མིག་གིས་
མཐོང་ཚད་ལ༔ ཕ་རོལ་རྣ་བར་ཐོས་པའི་སྒྲ༔ བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འོད་དཔག་ཏུ་མེད་པ་ལ་ཕྱག་འཚལ་ལོ༔ ཨོཾ་ཨཱཿཧཱུྃ་ཧྲཱིཿ ཨོཾ་མ་ཎི་
པདྨེ་ཧཱུྃ༔ ཞེས་པའི་སྙིང་པོ་ལན་བདུན་བཟླས༔ ཐོས་ཚད་དགེ་བཅུ་སྤྱོད་པར་བསམ༔ སྨོན་ལམ་འདི་ལྟར་གདབ་པར་བྱ༔ འཕགས་པའི་གསུང་མཆོག་ཡང་དག་སྙིང་པོ་འདི༔ རྣ་བར་ཐོས་ཚད་དགེ་བའི་
ལམ་རྙེད་ནས༔ བླ་མེད་བྱང་ཆུབ་གོ་འཕང་ཐོབ་པར་ཤོག༔ དེ་ལྟར་བརྗོད་པས་སེམས་ཅན་ཀུན༔ དགེ་བ་བཅུ་ལ་ཡི་རངས་འཇུག༔ ཐོས་ཚད་འཁོར་བའི་མཐའ་རྙེད་འགྱུར༔ གསུམ་པ་ཐུགས་ཀྱི་ལས་
སྦྱོར་ནི༔ ནམ་མཁའ་བར་སྣང་ས་གཞི་དང་༔ ཡིད་ཀྱི་ཡུལ་དུ་གང་ཤར་ལ༔ འགྲོ་མགོན་ཐུགས་རྗེ་ཆེན་པོའི་སྐུ༔ ལམ་ལམ་ཧྲིག་ཧྲིག་ཡིད་དང་སྦྱར༔ ཆེ་བ་རི་བོ་མཆོག་རབ་ཙམ༔ ཆུང་བ་ཏིལ་གྱི་གང་
བུ་ཙམ༔ དྲན་པ་གང་ཤར་ལྷ་རུ་བསྒོམ༔ སྔོན་དུ་དབེན་གནས་ཁང་ཁྱིམ་དང་༔ ཕྱོགས་མཚམས་སྟེང་དང་རང་གི་མདུན༔ འཕགས་པའི་སྐུ་རུ་བཞུགས་སུ་གསོལ༔ འཕྲོ་ན་འཕྲོས་ཀྱིན་དམིགས་པ་གཏད༔

༄༅༔ ༔སྡོད་ན་གཅིག་ལ་དམིགས་པ་གཏད༔ དེ་ནས་རིམ་གྱིས་ས་རྡོ་ཤིང་༔ གྲོགས་ལ་ལྷ་ཡི་སྐུ་རུ་བསླབ༔ དེ་ནས་དུད་འགྲོ་དགྲ་དང་གཉེན༔ ཡུལ་དྲུག་རྟོག་པ་གང་ཤར་དུ༔
འཕགས་པའི་སྐུ་བསམ་དྲན་པས་གསལ༔ དེ་ལྟར་གོམས་ཚེ་སྣང་སྲིད་ལྷ༔ ཉོན་མོངས་སྐྱོན་གྱིས་གོས་པ་མེད༔ ངན་སོང་གསུམ་གྱི་འཇིགས་ལས་ཐར༔ འཕགས་པའི་ཞལ་མཐོང་ལུང་སྟོན་འབྱུང་༔
྅྅྅྅྅྅྅྅྅ བཞི་པ་ཡོན་ཏན་ལས་སྦྱོར་ནི༔ གནས་ཆེན་བཀྲ་ཤིས་ས་གཙང་བའི༔ རྡོའམ་བྱེ་མ་འདམ་དཀར་ལ༔ རཏྣ་སྤོས་དང་སྙིང་པོ་ལྔ༔ འབྲུ་སྨན་བསྲེས་ལ་རིལ་བུ་སྦྱོར༔ སྣོད་གཙང་
རིན་ཆེན་གའུར་བླུག༔ བསྲེགས་སྦྱངས་སྟོང་པའི་ངང་ཉིད་ལས༔ ཉག་མ་རེ་ལ་འཕགས་པའི་སྐུ༔ མཚན་དང་དཔེ་བྱད་ལྡན་པར་བསྒོམ༔ ལྷ་རྣམས་སྙིང་པོ་དིར་རི་རི༔ འགྲོ་དྲུག་སྒྲིབ་སྦྱོང་བྱེད་པར་
བསམ༔ དེ་ལྟར་ཞག་བདུན་དབེན་པར་བསྒྲུབ༔ ཨོཾ་མ་ཎི་པདྨེ་ཧཱུྃ་ཧྲཱིཿ སྙིང་པོ་འདི་ཉིད་འབུམ་བཟླས་བསྟིམ༔ བསྙེན་པ་ཞག་གྲངས་རྫོགས་པ་དང་༔ ལྷ་རྣམས་ཞུ་ནས་རྫས་ལ་བསྟིམ༔ རྫས་དེ་སེམས་
ཅན་ཐམས་ཅད་ཀྱི༔ ལུས་ལ་རེག་གམ་ལྟོ་རུ་བཏང་༔ ཐམས་ཅད་ལས་ངན་མཐའ་ལོག་ནས༔ རིམ་གྱིས་འཕགས་པའི་ཞིང་དུ་སྐྱེ༔ གང་ཞིག་འཆི་ཁའི་སེམས་ཅན་གྱིས༔ རྫས་དེ་ལྟོར་བཏང་སྡིག་སྒྲིབ་

འདག༔ བར་དོའི་དུཿཁ་འཕགས་པས་སྐྱོབ༔ རྫས་དེ་ཚོང་འདུས་སྲང་མདོ་དང་༔ དུར་ཁྲོད་གནས་དང་རི་མཐོའི་གནས༔ གང་དུ་བཞག་པ་དགེ་བའི་གནས༔ དེ་ལ་རེག་གམ་དྲི་ཚོར་བའི༔ སེམས་ཅན་
ཐམས་ཅད་མཐོ་རིས་འགྲོ༔ འདི་ཡི་ཡོན་ཏན་བརྗོད་མི་ལང་༔ ལྔ་པ་འཕྲིན་ལས་ལས་སྦྱོར་ནི༔ རྒྱ་མཚོ་ཆུ་བོ་ཆུ་བྲན་དང་༔ འབབ་ཆུ་ལྟེང་ཀ་ཆུ་མིག་དང་༔ ནམ་མཁའི་ཆར་ལ་སོགས་པ་ཡིས༔ ཆུ་ཡི་
དངོས་པོ་ནམ་མཐོང་ཚེ༔ རང་ཉིད་ཐུགས་རྗེ་ཆེན་པོར་བསྒོམ༔ ཆུ་ཡི་ཡུལ་དེ་བུམ་པར་བསམ༔ ནང་དུ་ཨོཾ་ཨཱཿཧཱུྃ་ཐིམ་པས༔ ཆུ་དེ་བདུད་རྩིའི་རྒྱུན་དུ་བསམ༔ སུམ་ཆ་བདེ་གཤེགས་ལྷ་ལ་མཆོད༔
སུམ་ཆ་གཞི་བདག་རང་ལ་གཏད༔ སུམ་ཆ་ཡི་དྭགས་བར་དོ་དང་༔ བཀྲེས་སྐོམ་སྙིང་རྗེའི་ཡུལ་ལ་བྱིན༔ ཨོཾ་ཨཱཿཧཱུྃ༔ ཨོཾ་མ་ཎི་པདྨེ་ཧཱུྃ་ཧྲཱིཿ ཨོཾ་ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ༔ བ་ར་བ་ར་ཨོཾ་སམྦྷ་
ར་སམྦྷ་ར་ཧཱུྃ༔ ཨོཾ་ཛྭ་ལ་མི་ཏ་སརྦ་པྲེ་ཏ་བྷྱེ་སྭཱཧཱ༔ ཞེས་བརྗོད་སྣང་སྲིད་བདུད་རྩིས་གང་༔ འཐབ་ཅིང་རྩོད་པ་མེད་པ་རུ༔ རང་སར་ཚིམ་ནས་སྡིག་སྒྲིབ་འདག༔ ལུས་དེ་བོར་ནས་མཐོ་རིས་ཐོབ༔ ཐུགས་
རྗེ་ཆེན་པོའི་ཞིང་དུ་བགྲོད༔ ཀུན་གྱིས་བདེ་ཆེན་ཐོབ་པར་འགྱུར༔ རྗེས་སུ་སྨོན་ལམ་འདི་ལྟར་གདབ༔ སྟོང་གསུམ་འཇིག་རྟེན་ཁམས་འདི་ཐམས་ཅད་ན༔ ཉོན་མོངས་དབང་གིས་བག་ཆགས་ལུས་བླངས་

༄༅༔ ༔ཤིང་༔ སེར་སྣ་འཇུར་གེགས་ལས་ཀྱིས་བཀྲེས་སྐོམ་པའི༔ ཡི་དྭགས་ཐམས་ཅད་ཚིམ་ཞིང་བདེ་གྱུར་ཅིག༔ བར་དོའི་འཁྲུལ་སྣང་སྐོམ་པས་གདུངས་པ་རྣམས༔ འཇིགས་སྐྲག་
བཀྲེས་སྐོམ་དུཿཁ་ཀུན་གྲོལ་ནས༔ སེམས་ཉིད་རང་གྲོལ་སྙིང་པོ་མཆོག་ཐོབ་ཤོག༔ རིགས་དྲུག་ལས་ངན་དབང་གིས་འཕོངས་ཤིང་བཀྲེས༔ དམྱལ་བ་ལ་སོགས་ཚ་གྲང་གདུང་པ་རྣམས༔ བདུད་རྩིའི་ཆུ་
འདི་ཐོབ་ནས་ཚིམ་པར་ཤོག༔ དེ་ལྟར་ལས་སྦྱོར་ལྔ་པོ་འདི༔ བསྙེན་པ་རྫོགས་ནས་མ་བསྒྲུབ་ན༔ ལྷ་དང་བླ་མ་བསླུས་པར་འགྱུར༔ འདི་ཉིད་གཞུང་བཞིན་བསྒྲུབས་པ་ན༔ འཕགས་པ་ཐུགས་རྗེ་ཆེན་པོ་
དང་༔ སྐད་ཅིག་འབྲལ་བའི་སྐབས་མེད་པས༔ ལས་ཅན་བྱང་ཆུབ་སེམས་དཔའི་སྲས༔ པདྨ་བདག་དང་སྐལ་བ་མཉམ༔ རིགས་དྲུག་འདྲེན་པའི་དེད་དཔོན་ཡིན༔ དེ་ཕྱིར་མན་ངག་ཟབ་མོ་འདི༔ སྙིགས་
མའི་དུས་སུ་སྤྱོད་པར་ཤོག༔ ྅྅྅྅྅྅྅྅྅ ས་མ་ཡཱ༔ རྒྱ་རྒྱ་རྒྱ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་པའོ༔